净土论

唐帝京弘法寺沙门释迦才撰

《净土论》序

唐帝京弘法寺释迦才撰

夫净土玄门，十方咸赞；弥陀宝界，凡圣同欣。然则二八弘规，盛乎西土；一九之教，陵迟东夏。余每披阅群典，详检圣言，此之一宗，窃为要路矣。其达之者，觖之稽颖；未悟者，瞩而踌躇。若不凭此栖神，终恐沈沦永夜。今者总阅群经，披诸异论，撮其机要，撰为一部，名《净土论》。然上古之先匠远法师、谢灵运等，虽以佥期西境，终是独善一身，后之学者无所承习。近代有绰禅师撰《安乐集》一卷，虽广引众经，略申道理，其文义参杂，章品混淆，后之读之者亦踌躇未决。今乃搜捡群籍，备引道理，勒为九章，令文义区分，品目殊位，使览之者宛如掌中耳。所愿三福之教长弘，四誓之经永范；二八之观齐开，一九之生同归。庶令六道孜孜，长辞秽刹；四生扰扰，永处莲台。未及余辉，俱游净域矣。

稽首西方极乐界，阿弥陀佛两足尊。
巧立弘誓救群生，我愿往生头面礼。
端处莲华台王座，身放八万妙光明。
五眼遍视无余界，我愿往生头面礼。
五分圆明性常住，大悲应接寿无量。
以无缘慈摄众生，我愿往生头面礼。
宝界庄严含万色，皆从如意珠王生。
见闻尝嗅触灭罪，我愿往生头面礼。
水鸟林管发清歌，其音演说甚深法。
众生闻者获不退，我愿往生头面礼。
观音菩萨大慈悲，等视众生同一子。
宝手接引如慈母，我愿往生头面礼。
势至菩萨大自在，行坐倾动大千界。
化佛菩萨皆云集，我愿往生头面礼。
佛子众集量如海，犹如众星拱北辰。
等观三界救诸苦，我愿往生头面礼。
我今披阅佛大藏，总集句义为九章。
读者皆发菩提心，普愿往生安乐国。

净土论卷上

唐帝京弘法寺沙门释迦才撰

有滞俗公子问净土先生曰：盖闻佛教冲虚，语言路断；法门幽简，心行处灭。此则言语出自妄情，心行无非倒想。今乃欲寄西境，专赞弥陀，路断之语容非，处灭之言罕是。但情近滞，未达大方，请扣雷门，发斯蛰户。然域内非秽，净自是心。注想西方，晓所未晓。十方咸净，偏觖一隅。用此缠情，愿为开决。

先生曰：快哉，子之问也！非夫哲士，孰能示乎？然法门幽赜，诚如来旨。终惭不敏，试复论之。夫达人利见，寓目皆是；凡夫智浅，触途生滞。但圣教弘规，位阶八万，要而论之，无过理事。此之二门，其犹车有两轮，鸟有二翼，若阙其一，则不能冲虚远逝。如《起信论》有止观二门，止则缘理，观则缘事。如未达此二，则构虚生滞耳。而语断心灭者，理也；期西念佛者，事也。然三界唯心，域内非秽，若未阶十地，且将境净心。虽十方咸净，而境界普指，欲令专想往生，所以偏觖一隅矣。

第一　定土体性（一、明体性；二、明三界摄不摄）

问曰：其土之门，凡圣同践；弥陀宝界，十念可登。既许大小俱游，庶类齐往，未知土之体性、状类如何？

答曰：夫绮色眩目，巧言翳理。今欲令愚智同解，所以且消去浮辞，指陈而说也。

一、明体性者，自有三门：一、法身净土；二、报身净土；三、化身净土。

法身净土者，有其二义：一、出能住人体；二、出所住土体。能住人者，依《起信论》释如来藏，体具三大义：一者体大义，谓一切法真如平等，不增减故，此即是一味真如。此体何但非包含内外，亦乃贯通凡圣也。二者相大义，谓如来藏具足无漏性功德故，此即是恒沙万德差别义也。此即有情处有、无情处无也，故《涅槃经》云“非佛性者，谓墙壁瓦砾无情之物”也。三者用大义，谓能生世间出世间善因果故，此即是前相处用也。今既相用二大义为能住人体，论差别依一味而存故也。二、出所住土体者，即取前一味真如体大义为所住土体，谓与恒沙万德为依止故，此即人土同体，义分二也。

报身净土者，有其二种：一者实报土，二者事用土。实报土者，亦人土同体，谓始起万德为其土体，如《摄大乘论》十八圆净中云“大空无相等为门、三慧为路”也，及《维摩经》中“总持之园苑，无漏法林树”等也。若论能住人者，即总揽万德，成一佛人也。此人及土，一切下位乃至金刚心菩萨亦不得见，唯佛与佛自相见耳。言事用土者，此即人土别体，谓玻璃柯莲华藏世界等为所住土体，故《摄大乘论》云“净土以莲华王为依止”也。大定大悲妙色相好等为能住人体，故《摄大乘论》云“应身以大定大悲为体”也。此人及土，初地已上菩萨随分得见，乃至十地，见皆不同，谓地即上下之别，见亦粗妙之异也。故《摄论》云：“若离应身，初地已上菩萨菩提资粮即不具足。”此或名报身，或名受用身，或名应身。酬还曰报，答理名应。为他餐味，称为受用，或名食身，与受用相似。

化身净土者，亦有二种：一者将三大僧祇利他行成，即是常随之化。此身及土，此界他方恒现不绝，或一劫，或百年，三十二相、八十随形好等，谓新新生世，数数涅槃也。二者无而忽有化，谓依此化身更起多化。如释迦如来即是常随化，更起分身，即是无而忽有化也。或现猿猴鹿马等形，不必唯现佛也。身既有二，土亦然也。如妙喜世界诸妙莲华，即是常随化净土；如《维摩经》中，如来足指案地，三千皆净，即是无而忽有化净土也。此两身二土，唯是地前菩萨、二乘、凡夫得见，故《摄大乘论》云，“若离化身，声闻瘦涩，及愿乐位初发心修行，皆不成就”也。

法身及土，即五眼中慧眼、法眼、佛眼得见；报化身土，即肉眼、天眼见也。

问曰：土既有三者，未知西方是何土也？

答曰：亦具三种。若入初地已去菩萨正体智见者，即是法身净土；若加行后得智见者，即是报身净土；若是地前菩萨、二乘、凡夫见者，即是化身净土也。如龙树等菩萨往生，具见法报化三种净土，由上得见下故。由此义故，诸经论中或判为报，或判为化，皆不失旨也。

问曰：已知西方具有三土，未知即今凡夫念佛愿生得何土也？

答曰：依于《摄论》，唯生化土，不见法报土也。就化土中，有其二种：一是胎生，二是化生。

胎生土者，复有二种：一、狐疑人，生极乐边城七宝宫殿中，五百岁不见佛，名之为胎，此是《无量寿经》说。二者、实有父母，名之为胎，如《鼓音声王陀罗尼经》说，此即阿弥陀佛亦有父母等，经云“城名清泰，十千由旬，于中充满刹利之种。父名月上转轮圣王，母名殊胜妙颜，子名月明，奉事弟子名无垢称，智慧弟子名揽光，神足弟子名主化，魔名无胜，提婆达多名寂”也。（此自别化一切众生，非今念佛往生者也。此即处一，见有异也。）

化生土者，依于经论，具有三种：一者纯是大乘土，二者纯是小乘土，三者大小乘杂土。纯大乘土者，此处众生纯学大乘，即生彼土，如九品生中上辈三品人是也。故《往生论》云，“大乘善根界，等无讥谦名，女人及根缺，二乘种不生”也。纯小乘土者，此处众生纯学小乘，即生彼土，如九品生中中辈二品生者是也。故《智度论》中云：“有妙净土，出过三界，诸阿罗汉当生其中。”大小乘杂土者，此处众生杂学大小乘，即生彼土，如九品生中中辈下生及下辈三品生者是也。如中品下生，经云“孝养父母，行世仁慈，遇善知识，为说四十八大愿”等。于此愿中，杂闻大小乘，至彼虽悟阿罗汉果，后乃回心向大乘也。下辈三人亦闻四十八大愿，或闻十二部经，或念阿弥陀佛，生到彼土，皆发菩提心也。粗论有此三土，若委曲分别者，众生起行既有千殊，往生见土亦有万别也。若作此解者，诸经论中或判为报，或判为化，皆无妨难也。但知诸佛修行，具感报化二土也。如《摄论》加行感化，正体感报，若报若化，皆欲成就众生。此则土不虚设，行不空修，但信佛语，依经专念，即得往生，亦不须图度报之与化也。

问曰：法身净土，理遍可知。报化二土，应有封疆。西方既具有报化土，据何文证？

答曰：报化二土，或有封疆，或无封疆。如报土中，实报土者，即无封疆，谓如来行圆八万，时满三僧祇，二教独备，五分明显，相穷海渧，好尽岳尘，三明既朗，二智双照，其犹龙吟云应，虎啸风随，宁得以殊宝饰，不可以封疆限。此土唯佛自瞩其美，菩萨未之寓目也。事报土者，谓下擎金刚之柱，上莹琉璃之地，外围七宝栏楯，内盈八德清池，珠宝茂于翠林，宝网络于绮殿，既是身充万德，亦乃土盈众美。如此土者，即有封疆也。化土之中，据大悲愿力，等众生界，无所不遍，则无封疆；若据身为化众生，新新生世，数数涅槃，则有封疆也。

而西方是报土者，出《大乘同性经》。经云：“智通菩萨问佛世尊：‘何等是如来报身？’佛言：‘如汝现见我者，此是如来报身。复有清净刹中取正觉及当成正觉者，彼等一切皆是报身。’”释曰：净土中成佛，作判为报者，是受用身，非实报身也。若作化身，即是细化身也。经云“汝现见我者是报身”者，即秽土中亦见报也，即此经云“五浊中成佛，有正法、像法、末法，是应化身”也。经判秽土中成佛皆是化身，而复言“汝现见我者是报身”，既秽土中得见报身者，何故净土中不得见化身也？故知净秽二土皆具两身也。

言是化土者，出《观世音受记经》。经云：“善男子！阿弥陀佛寿命无量，百千亿劫，当有终极。佛涅槃后，正法住世，等佛寿命。善男子！阿弥陀佛正法灭后，过中夜分，明相出时，观世音菩萨于菩提树下成等正觉，号普光功德山王如来。其佛国土无有声闻、缘觉之名，其佛国土号众宝普集庄严。普光功德如来涅槃，正法灭后，大势至菩萨即于其国成佛，号善住宝王如来，国土光明、寿命乃至法住，等无有异。”又出《鼓音声王陀罗尼经》，阿弥陀佛有父、母、子及舍利、目连、提婆达多等也。

二、明三界摄不摄者

问曰：报土淳净，妙绝三有，所化众生，已超分段。此土出乎三界，理亦易信。而化土虽净，其净未妙，所化众生，复在地前。此土为当在三界摄，为当不摄耶？

答曰：若就佛论，则妙绝三界；若从众生，具有二义，或摄不摄。初明摄者，若据凡夫及三果学人往生者，此即在三界摄，以此等众生未出三界故。

问曰：此义云何可知？

答曰：如《无量寿经》云，阿难白佛言：“世尊，彼土既无须弥山等，四天王、忉利天依何而住？”佛答曰：“依业力而住。”既有人，复有四天王等，当知即有欲界也。即此经复云：“告弥勒：‘汝见从地已上乃至净居天所有庄严事不？’答曰：‘已见也。’”当知即有欲色二界，但不论无色界也。

问曰：何故不论无色界耶？

答曰：意欲赞叹净土妙色庄严，引物往生，所以不论也。而体则有也。

问曰：此身彼土同是欲界者，何故大圣劝人往生也？

答曰：虽欲界名同，义即别也。此处欲界，具有二义：一、有上心欲；二、有种子欲。由具二义，则有男女杂染，贪逐色声，乐住三有火宅中也。西方欲界者，唯有种子欲，无有上心欲。既无上心欲，即无前等过失，亦无恶心及无记心，唯有善心也。故《摄论》十八圆净中云，“净土唯有乐受，无苦及舍受”也。如《大法鼓经》云：“苦受是不善，乐受是善，舍受是无记。”既唯有善心，则无起恶之地也。故《无量寿经》云：“弥陀国中，无毛发许造恶之地。”虽云欲界，岂得同乎？如欲界，色界亦尔也。

问曰：净土殊妙，物咸欣仰。既欲劝人往生，何故须判是三界摄耶？

答曰：此是经判，非关人也。又，若是三界摄者，未断三界惑众生即得生；若出三界者，凡夫学人，此则绝分也。不可将在三界中众生皆具足烦恼，令生三界外报土中也。由在三界，故往生则易；仍无上心欲，故毕竟不退。

问曰：既是三界摄者，此则应退，何名不退耶？

答曰：三界名通，非唯一种。如东方妙喜世界，有阎浮提、忉利天，有男有女，而名净土，岂出三界？既在三界、有女人，故亦是欲界，可与娑婆欲界同耶？彼名净土，此名秽刹也。今判但化净土，化界内众生者，并在三界中。若是报净土，化界外众生者，则出三界，由净土有三品优劣故耳。如东方妙喜世界是下净土，杂男女故；西方极乐世界是中净土，杂二乘故；上方众香世界是上净土，无二乘故。此三品净土并在欲界中，由在人天别住处故。妙喜世界有人天者，如《维摩经》云“从阎浮提至忉利天”也；极乐世界有人天者，如《无量寿经》云“佛告弥勒，汝见从地已上乃至五净居天所有庄严事不”也；众香世界有人天者，如《维摩经》云“令诸天人得入律行”也。此等既有人天别住处，当知则在欲界中也。若在色界，虽有天，则无人，由色界在上，人不能上故。若出三界外，则无人天别住处也。

如净土有三品，秽土亦有三品。如经说：“从此东方有一世界，名曰斯诃，土田唯有三角沙石，一年二雨，湿润不过五寸。其土众生唯食草子，树皮为衣，求生不得，求死不得。”此是中秽土也。“复有一世界，虎狼毒兽，乃至蛇蝎，悉能飞行，遇辄相食，不简善恶。”此是下秽土也。娑婆世界恒有诸佛出世，有发菩提心众生，地出粳粮，人有礼义，此则是上秽土也。净土虽有三品，但得生者悉皆不退；秽土亦有三品，但生之者普皆退也。

又，西方净土有四因缘，唯进不退：一、由长命，故不退，如经言，寿命无量阿僧祇劫故，直然三大僧祇修道，则得成佛，况复无量僧祇也？秽土由短命，故退也。二者、有诸佛菩萨为善知识，故不退，如经云“得与如是诸上善人俱会一处”故。秽土由多恶知识，故退也。三者、无有女人，六根境界并是进道缘，故不退，如《无量寿经》云，眼见色即发菩提心，乃至意缘法亦发菩提心也。秽土由有女人，六根境界普是退道缘，故退也。四者、唯有善心，故不退，如经云：“无毛发许造恶之地。”秽土由有恶心、无记心，故退也。

二、明不摄者

若是初地已上菩萨及罗汉、辟支无学人生者，此即不摄，由已断正使，出三界故也，如《大智度论》云，“有妙净土，出过三界，诸阿罗汉当生其中”也。论中既云罗汉，不论学人，故知学人生者在三界内也。

第二　定往生人（何位人得往生）

问曰：已知土体通于报化，未知何位人得往生？

答曰：今依经论，乃以佛意。但依经论修行者，不问凡圣男女，乃至十恶五逆，临命终时，正念现前，心不乱者，并得往生，唯除谤大乘者不得往生。此依《观经》。若依《无量寿经》，并除五逆人。

问曰：此之二经，俱是一佛所说，何故《大经》除二，《观经》除一也？

答曰：先制后开，是诸佛常法。《无量寿经》先说，以广说法藏比丘因缘及明往生事故也；《观经》后说，以但论往生事故也。

问曰：如《无量寿经》云：“众生生者，皆悉住于正定之聚。”又，《阿弥陀经》云：“舍利弗！极乐国土众生生者，皆是阿毗跋致。”据此二经，十解已上始得往生，何故言乃至十恶五逆并得往生？

答曰：正定、阿毗跋致，并云不退。不退言通，非局十解。今依经论，释有四种：一是念不退，谓在八地已上；二是行不退，谓在初地已上；三是位不退，谓在十解已上；四是处不退，谓西方净土也。故《无量寿经》云：“彼土无有邪定及不定聚名。”又，四十八大愿中云：“设我得佛，国中之人天不住正定聚、必至灭度者，不取正觉。”既不退之言位该四种，宁得举一不退以定馀三也？

问曰：夫论不退，须据行位，云何依处得不退耶？

答曰：行位不退，由内无烦恼；处所不退，由外无境界。各据一义，奚足怪乎？

问曰：前三不退，经论明证，此则可信。处所不退，既无文证，若为取信？

答曰：今引《毗婆沙论》为证。如彼论中出六种种性人：一是退，二是思，三是护，四是住，五是升进，六是不动。如退种性人，纵得罗汉，亦还起退，乃至起三界修道烦恼，由根性软弱故。此人虽体是退根，此人若在欲界人中，逢五退具即退；若生六欲天及色无色界中，无五退具即不退。由处所无退缘，故永不退也。

五退具者：一、长病；二、远行；三、诵经；四、营事；五、和诤。此之五种，唯人中有，天等中无。诵经等三，虽是善事，废入观，故退也。准此例彼，亦可同然。如一切凡夫虽复念佛，未至十解位，由在外凡，故体是退人。此人若在娑婆秽土中，由逢五退缘，故即退；若生西方，由无五退缘，故不退也。

五退缘者：一短命多病，二有女人及生染六尘，三是恶行人，谓恶知识，四是不善及无记心，五常不值佛也。净土中无此五退缘，故毕竟不退也。此引圣教证处所不退明矣。

又据二经，皆云往生者得不退，不云不退人得往生也。故《无量寿经》云：“生彼土者，皆悉住于正定之聚。所以者何？彼土无有邪定及不定聚名也。”小经亦云：“众生生者，皆是阿毗跋致。”不云阿毗跋致人得往生也。犹如此间具三受人，若生彼土，则无苦舍，唯有乐受也，由彼处所无二受故。

问曰：如《观经》云：“上品上生人，生致彼土，即悟无生法忍。”此乃是八地。当知下品生者，故在十解已上。若在十解已前，非但近违圣教，亦乃位太悬殊。

答曰：不然。无生法忍亦有四种：一、缘教故得无生法忍，谓一切凡夫及十信位人读大乘经论，作无生解，即是闻慧。二、缘观得无生法忍，谓十解已上乃至十回向，谓作三无性观，解万法无生，即是思慧。三、证理得无生法忍，谓初地已上，由证遍满法界二空真如，即是修慧。四、约位得无生法忍，谓八地已上，由得真俗双行，即是无功用智，是修慧也。无生法忍既通此四，宁得执一，高判余者？

如远法师判上品上生，从四地至八地。若如《摄大乘论》，四地菩萨变易中因缘生死，西方是分段生死，云何令受变易，菩萨却受分段也？故《观世音受记经》云：“阿弥陀佛寿命无量，要般涅槃。”当知众生寿虽无量，而必有死，以《小阿弥陀经》云，众生亦名阿弥陀也。今依《观经》判九品生人，如古来大德远法师等，观果判人，位则太高；今据因判人，位即稍下。

如上品上生人发三种心，即得往生。其三种心者，一是至诚心，二者是深心，三是回向发愿心。此之三心，依《起信论》，判在十解初心。如《起信论》云，信成就发心，在十信终心也。发三种心，始入十解位中。三心者：一是直心，谓正念真如法故，即是《观经》中至诚心。至诚与直心，义同名异耳。如《维摩经》明净土道场二行之初，并有三心，同《观经》也。观诸经论，但明一切行，初必发此三心。当知此三心是万行之始，既是万行之初，故宁得生彼即悟无生到八地也。二是深心，《观经》亦名深心。三是大悲心，《观经》名回向发愿心。若无大悲，即不能发愿回向，此亦义同名异也。《起信论》三心既在十信终发，当知《观经》上品上生即在十解初心明矣。言至彼得无生法忍者，此是缘观得无生法忍也。若如远法师判四地菩萨是上品上生人者，宁得至彼，不经时节，即悟无生法忍也？四地至八地，由经半阿僧祇故。

上品中生者，在十信初心，经云“深信因果，不谤大乘”故。若未至十信，在邪定聚中，即不信因果及谤大乘也。又，信位有十心，初是信心也，言生到彼土经一小劫得无生法忍者，此是缘理得无生法忍也。由彼日月长故，经云“极乐世界一日一夜，如娑婆世界一劫”也。若如远法师判初地菩萨是者，云何经一小劫即至八地？初地至八地，一大僧祇也。

上品下生者，总是十信前一切趣善凡夫，但能归依三宝、受菩萨戒已去并是也。经云“亦信因果，不谤大乘，但发无上道心”也。谓发十信位初菩提心，得入不定位也。生到彼土，经三小劫，得至初地者，谓数取彼处劫，不取数此间劫也。如娑婆世界一劫，当安乐界一日一夜。既经三小劫，理则初地也。若如远法师判十解是者，云何经三小劫，即到初地？从十解至初地，是第一阿僧祇劫也。前之三品并是大乘人，其中辈三品多是小乘人也。

中品上生者，谓是小乘七方便中后四方便，谓燸、顶、忍、世第一法位中也，经云“受持五戒，乃至无诸过恶”也。此人由得四达分及未来禅，伏欲界惑，故不起破戒烦恼及恶业也，由破戒烦恼恶业在欲界中也。生到彼土即得罗汉者，一身获得四沙门果，即是现般人也。如远法师判是须陀洹等三果学人，小乘得果，虽无定时节，终判太高也。

中品中生者，在五停心观已去、前三方便中也。经云：“一日一夜持八戒斋，乃至一日一夜持具足戒，威仪无缺。”由此人在散心位中，未得定故，破戒烦恼无有对治，不能长时持戒，威仪无缺，极小须经一日一夜，后时纵犯小戒，亦得往生也。生到彼土经半劫，得阿罗汉。此亦是现般人，由彼寿命长故也。如远法师释是燸等四位中，此四中，此四位人得未来禅，伏欲界惑，云何持戒唯得一日一夜不犯？此亦太高也。

中品下生者，在小乘五停心观前、受五戒已去一切趣善凡夫。经云：“孝养父母，行世仁慈。”既未有入道观行，正可行世仁慈也。余如前判。如远法师判是五停心观，至总相念处，此三位人或得闻慧，或得思慧，或得修慧，云何但行世仁慈，孝养父母？此亦太高也。

若论下辈三品，总是一切起恶凡夫唯造十恶五逆，乃至用常住僧物，无有惭愧，纵令学他受戒，随受即破。此等临终，若遇善知识，极发菩提心，正念相续现前，即得往生；若不遇善知识，不能极发菩提心，定堕地狱也。故《观经》云，“此人应堕地狱，经历多劫，受苦无穷”也。然众生报尽之时，恶业怨家，众苦竞集，十念极难成就；若成就，定得往生净土也。又，善恶两道，峻如转掌，仰即得往生，覆即入地狱。于此时中，唯须善知识力也。若人破戒，心生惭愧，依大乘经忏悔，得灭罪相，专心念佛及作观行者，并在前二辈中生，不入下辈中论也。如远法师判，是常俗凡夫也。

问曰：净土之门，凡圣齐往，未知宗意正是何人？

答曰：观韦提希请及如来答意，唯言为未来世一切凡夫为烦恼贼之所害者说清净业处，劝人往生，不论菩萨。若论菩萨发心，愿生恶道，不愿生净土中也。如十解已上菩萨尚自留惑受生，愿生恶道救苦众生，不愿生净土也。留惑文者，如《维摩经》云：“是有疾菩萨无所受而受诸受，未具佛法，亦不灭受而取证也。”此是菩萨留惑受生文。又，《地持论》《摄大乘论》并有留惑受生文。举要言之，三乘圣人及三乘七方便中人，乃至方便道前，若男若女，无根二根，至于龙鬼八部，但能发菩提心，专念阿弥陀佛，厌恶秽刹，欣乐净土，临命终时，正念现前者，皆得往生也。若勇猛精进，观行分明，临终最后，心不乱者，并得上生。乃至临终，最后十念相续，现在前者，得下品下生。此中菩萨往生自有三辈九品，二乘往生自有上中下，凡夫往生自有上中下。各有九品，但经中不能委细分别大、小、凡夫，合论九品，实即有无量差别也。详四十八愿及观经论大旨，凡夫是正生人，圣人是兼生人，以凡夫堕恶道故，于秽土中不能修道发心也。唯凡夫中谤大乘人不得往生，以断善根故；二乘人中愚法学人不得往生，以不信有十方净土故；菩萨人中不发愿求生者不得往生，无爱乐心故。若二乘无学人，不问愚法不愚法，求与不求，皆得往生，以三界秽土中无受生处故也。《智度论》云：“有妙净土，出过三界，诸阿罗汉当生其中。”不论学人也。

第三　定往生因（修何行业得生净土）

问曰：已知凡圣皆得往生，未知此等人修何行业而得生乎？

答曰：今依经论，出二种因：一、初引经论，广明其因；二、削烦就约，略明其因。

初引经论者：如《无量寿经》云：“生彼国者，凡有三辈。”其上辈者，有三种因：一须发菩提心，二须出家，三须专念佛名，兼修余福，回向发愿，即得往生。观此经意，上品三生者唯是出家人也。其中辈生者，亦有三种因：一须发菩提心，二须专念佛名，三须受戒持斋，起塔造像，饮食众僧，烧香散花，灯幡供养。余如前说。此唯是俗人也，经云“虽不能舍家行作沙门”故也。其下辈者，亦有三种因：一须发菩提心，二须专念佛名，乃至十念，三须闻甚深义信乐不疑。（此通道俗，《无量寿经》意也。）

又如《无量清净平等觉经》云：“欲生无量清净平等宝国中，有其三辈。第一辈者，去妻子，断爱欲，作沙门，不与女人交通，行六波罗蜜，斋戒清净，至心不断，梦中见佛，则得往生也。其中辈者，持经受戒，布施饮食沙门，慈心不瞋，幡华供养，一日一夜不断绝者，往生其土。其下辈者，当断爱欲，慈心不瞋，斋戒清净，一心念佛，十日十夜不断绝，便得往生。（此是《无量清净平等觉经》，与《无量寿经》大同也。）

又如《阿弥陀鼓音声王经》云：“若有受持阿弥陀佛名号，坚固其心，忆念不忘，十日十夜，除舍散乱，精勤修集念佛三昧，知彼如来常住安乐世界，相续忆念，勿令断绝，受持读诵此《鼓音声王经》，十日十夜，六时专念，五体投地，敬礼彼佛，念念不绝，十日之中，必见彼佛，唯除重障。”（此是《鼓音声王经》，此明现在未死时则得见佛也。）

又如《观经》说：一须三福清净业，二须十六观。此是《观经》中因，广不可具引，且总举尔也。

又如《小阿弥陀经》说：“若善男子、善女人，闻说阿弥陀佛，执持名号，若一日乃至七日，念阿弥陀佛，一心不乱，其人临命终时，阿弥陀佛与诸圣众现其人前。是人终时，心不颠倒，即得往生。”（此是《小阿弥陀经》七日念佛即得往生也。）

又如《大集经》说：“佛告贤护：‘云何名现前三昧？若有比丘、比丘尼、优婆塞、优婆夷持戒清净，独处空闲，随何方面，若闻西方阿弥陀佛，是人闻已，作如是念：如我所闻阿弥陀佛，今在西方为诸菩萨说法。是人依所闻故，系念思惟，观察不已，了了分明，终获见彼阿弥陀佛。譬如若男若女，于其梦中见种种事，所谓金银珍宝。是人梦中所见，或违或顺，或忧或喜。是人寤已，为他广说，追忆梦中，便生忧喜。如是，贤护！彼善男子、善女人想彼阿弥陀佛如是相好，如是威仪，如是大众，如是说法，系念思惟，或一日，或一夜，具足念故，是人必睹阿弥陀佛。若于昼时不能见者，于睡梦中，阿弥陀佛必当现也。’”（此是《大集贤护菩萨经》，此经中教人想佛，必得见也。）

又如《往生论》说：“修五念门，即得往生。何等五念？一者礼拜，二者赞叹，三者作愿，四者观察，五者回向。”（此是《往生论》中教人修行五念门即得往生，是天亲菩萨造也。）

又如《大乘起信论》说：“复次，众生初学是法，其心怯弱，惧畏信心难可成就，意欲退者，如来有胜方便摄护信心，谓以专心念佛因缘，随愿得往生他方佛土。如修多罗说，若人专念西方阿弥陀佛，所作善根回向愿求生彼世界，即得往生。”（此是《起信论》，马鸣菩萨造此论，教人念佛发愿回向，即得往生也。）

又如《大乘十住毗婆娑》，龙树菩萨教人礼赞阿弥陀佛，即得往生。（此礼赞文第五引圣教门中具显，此略引三五，初门意也。）

问曰：如上所引经论，其文浩博，难以究寻。今请撮其机要，略明其因，令诸行者易修易学。

答曰：实然。如上所引经论，对机设教，难可究寻。今削烦就约，略出其因，自有二种：一是通因，二是别因。

通因者，如《无量寿经》中三辈生人皆须发菩提心，及《观经》中具修三福净业始得往生，此等并是通因。通因有二种：一、通感十方净土；二、通感三世净土。故《观经》云，“故此三种业，过去、未来、现在三世诸佛净业正因”也。

别因者，乃有无量，要唯有二：一是所求，二是能求。所求者复有二种：一须别举一方，标心有在，如别标西方极乐世界，求彼往生，即是器世间净也。二别念一佛，以为师范，求为弟子，亲承供养，即是众生世间净也。二、能求者正是其因，复有六种：一须别念阿弥陀佛名号，二须礼拜，三须赞叹，四须发愿，五须观察，六须回向。

念佛者，复有二种：一是心念，二是口念。心念者复有二种：一念佛色身，谓阿弥陀佛身有八万四千相、相有八万四千好、好有八万四千光明等；二念佛智身，谓阿弥陀佛有五分法身、大慈大悲、力无畏等也。二、口念者，若心无力，须将口来扶。将口引心，令不散乱。如经说：“若人念阿弥陀佛得百万遍已去，决定得生极乐世界。”绰禅师捡得此经，若能七日专心念佛，即得百万遍也。由此义故，经中多道七日念佛也。

二、礼拜者，须正面西方，想阿弥陀佛如对目前，严持香花，口称佛名，五体投地，再三扣头，愿生彼土。可诵取龙树菩萨《十二礼》，谓“稽首天人所恭敬，阿弥陀佛两足尊。在彼微妙安乐国，无量佛子众围绕”等，此是禅那三藏别译出也。

三、赞叹者，须别赞阿弥陀佛，或色或心，或依报或正报，或立或坐，直视西方，如对目前，一心赞叹，愿生净土。可诵取《大乘十住毗婆娑》中龙树菩萨偈颂及《往生论》中赞文也。

四、发愿者，须别发愿，求生极乐：或愿自身往生，或愿众生往生，或愿释迦遣送，或愿弥陀来迎，或愿常游净土，或愿永离胎形，或愿临终安隐，或愿正念现前。如是种种随心发愿，如《宝性论》偈曰，“依此诸功德，愿于命终时，得见弥陀佛，无边功德身。我及余信者，既见彼佛已，愿得离垢眼，证无上菩提”也。

五、观察者，须别标西方依正两报，种种观察。如《观经》十六观中，前七是依报，后九是正报。又如《往生论》，依报有十七种庄严事；正报中，佛有八种庄严事，菩萨有四种庄严事。于此等中一一观察，随得一观成就，定得往生也。

六、回向者，此中有二：一、将己功德回向与众生，同生净土；二、将己无始已来所有功德及一生已来所有功德，若多若少，若福若智，总愿回向，求生极乐也。

问曰：如上所明通别二因，难具造修。凡夫智浅力薄，恐心生绝分，今愿撮其枢要，梗概而说。

答曰：上明通别二因，备上根者。若就中下之人，要唯有五：

一、先须忏悔无始已来障道恶业，恐与净土作留难也，如《方等经》《佛名经》中所说也。

二、须发菩提心。若不发菩提心，直自避苦逐乐，恐不得往生也。菩提心者，略有三种：一、断一切恶心；二、修一切善心；三、化度一切众生心也。（此依《无量寿经》，三辈往生并云发菩提心也。）

三者、须专念阿弥陀佛名号。须别庄严一道场，烧香散花，幡灯具足，请一阿弥陀佛安道场内，像面向东，人面向西。或七日（《小阿弥陀经》中明七日），或十日（《鼓音声王经》《清净平等觉经》明十日），减省睡眠，除去散乱，唯除大小便利及与食时，一心专念。闷即立念，不须礼拜旋绕。但唯念佛七日满，出道场后，行往坐卧，闲时即念。常念佛名有三种益：一、由常念故，诸恶觉观毕竟不生，亦得消于业障；二者、由常念故，善根增长，亦得种于见佛因缘；三者、由常念故，熏习熟利，临命终时，正念现前也。

四者、须总相观察极乐世界如是地，如是池，如是楼阁，如是林树，阿弥陀佛如是花座，如是相好，如是徒众，如是说法也。（此是《大集贤护经》中教化众生。）如是总观，定得往生，由三界唯心故也。

五者、所作功德，若过去，若今生，并愿回向生安乐国。

若能具前五种行者，必得往生，幸勿疑也。如《法华经》云：“我今为汝保任此事，终不虚也。”余亦如是，誓能保任，终不虚也。

净土论卷上

净土论卷中

唐帝京弘法寺沙门释迦才撰

第四　出道理（一、依何道理得生净土；二、问答分别释妨难）

问曰：夫业行纷纶，凡夫莫识其绪；苦乐差别，二乘未达其源。在世则业分六趣，出世则道别三乘。据理则万法同规，就教则有了不了说。今西方净土者，乃是法藏弘誓所克，法王跨以据神。世界莹以千珍，圣主题之万相。此人及土，俱非下地窥游。经论虽说得往生，恐是别时意语，今依何道理判得往生？此则道俗佥疑，愿闻厥旨也。

答曰：但圣教纶披，实难究览；业行萦结，谁可窥寻？今还捡之圣教，究以道理，使往生之路决如掌中（圣教者后说，道理者今论）。如《摄大乘论》云：“夫为证者，必须经论二教。”阿毗达磨以理为胜，修多罗以教为胜。教必有理，理必顺教。今且究理，后引其教。究理者，捡诸经藏，有隐显二说，谓了义经、不了义经。了义经者，毕竟不破。不了义经，至涅槃会上，并引未决破。唯净土一教，不入破限，当知即是了义经也。又，菩萨造论解释佛经，其不了义经即破，了义之经即赞。此土一教，于论中赞，无有破处，故知是了义经也。

问曰：如《摄大乘论》释作别时意，岂不是破耶？

答曰：彼论所明，有别时，有不别时。若唯空发愿，即是别时；若行愿兼修，非是别时。若天亲菩萨判作别时意者，何故《摄论》后文将造论功德回向众生，愿往生净土也？又何故更造《往生论》劝人往生也？复次，如《观经》教兴意者，缘韦提希生阿阇世五逆之子，因厌五浊，愿生极乐，佛遂为说三福净业、十六观门，劝众生往生，乃至十恶五逆，悉劝往生。既即净土请主，身居五浊，复生逆子，佛说皆得往生，即知现居五浊凡夫悉得往生，此理明矣。

问曰：韦提希是大菩萨，为化众生，现受女身，生于逆子，岂实是凡夫耶？

答曰：纵令实是菩萨现受女身化众生者，必须隐其实德，现同凡夫，摄化同类。如五百侍女，佛记得往生，并未来一切女人及诸男子，悉是凡夫，并是所摄，亦得往生，如诸菩萨，或现地狱身，即引地狱众生也。如《方等经》中，婆薮仙人等或现畜生身，即引畜生众生；如《涅槃经》中，蜂王、鹅王、蚁王等或现作五逆，即引五逆众生，如阿阇世王、提婆达多等，此并能化者是假，所化者实也。韦提希既现在凡夫，身居五浊，当知即引五浊凡夫往生极乐也。故《观经》云，“佛告韦提希，‘汝是凡夫，未得天眼，不能远观。如来有异方便，令汝得见’”也。

复次，法藏比丘四十八大愿，初先为一切凡夫，后始兼为三乘圣人，故知净土宗意本为凡夫，兼为圣人也。复次，如十解已上菩萨，留惑受生恶道，愿救苦众生，不生净土，以任自业力，更不堕恶道中故，即知凡夫由未免恶道故，须生净土中；十解已去，不畏生恶道，故不愿生净土也。故知净土兴意，本为凡夫，非为菩萨也。又，此净土一门，经经中说，论论中明，若是不了说者，何故佛及菩萨作此殷勤也？乃至十方诸佛各出广长舌相，证释迦所说及劝众生，此岂是不了说也？

复次，如上古已来大德名僧及俗中聪明儒士，并修净土行，谓庐山远法师、睿法师、刘遗民、谢灵运，乃至近世绰禅师，此等临终，并感得光台异相，圣众来迎，录在别传。此等大德智人既欣净土，后之学者但可逐他先匠，不须疑也。

又，前问云“土莹千珍，佛题万相，此之人土，俱非下地窥游”者，今答此义：若论实报人土，诚如所说；若是事净土及化净土，理则不然。若事土报身，则为上地所见；若迹身化土，则为地前窥游。若俱非下地境界者，则圣无化生之能，生无入圣之分。俱具二义，即得往生：一、一切众生修行以为因缘；二、弥陀本愿为增上缘。二义若具，即得往生，故《起信论》云，“有诸佛法，有因有缘。因缘具足，乃得成办”也。以有如是等道理故，众生修行，并得往生也。

二、问答分别释妨难者

问曰：诸佛随宜说法，意趣难解，自非论释，幽旨难通。如《成实论》云：“由经论故，义则易解。”故无著菩萨玄览圣心，揣诸经旨，略开四意四依，如净土一门，判作别时意。乃今云众生修行，即得往生，是义云何？

答曰：如彼论说，自是别时；余经中说，非是别时。岂得将别时难不别时也？

问曰：云何论说则是别时，余经中说则非别时也？

答曰：彼论但据空发愿，不论修行者；余经中说，兼论修行。若佛经中说众生发愿则得往生者，并是别时意说，不得往生也。如《小弥陀经》云，“若有人已发愿，今发愿，当发愿，于彼国土，若已生，若今生，若当生”也。如此等经，总是别时意说，不得即生也。若如诸净土经，或明三福业、十六观门，或令发菩提心，七日念佛，或教发愿回向，十念往生。如此等经，并是往生，即非别时也。故彼论云，“由唯发愿，是别时意”也。既空发愿，理是别时也。

问曰：如《往生论》说：“女人及根缺，二乘种不生。”云何女人等三亦得往生？

答曰：实然，此等三种理不得生。若无三种，定得往生。何三种者？一、于此土中，或有男子，或有女人，种于女因，决定招女报者，此人纵修净土行，亦不得往生，以净土中无女人故。此是定业，不可改动，即是业障也。根缺者，若人于此土中，定种盲聋等因，亦不得往生，以净土中人并有三十二大丈夫相故，此亦是业障也。二乘者，若是二乘学人及二乘方便道中人，种二乘定因，不信有大乘及十方净土者，亦不得往生，以此人是愚法二乘，不信有十方佛及净土，故不肯发愿回向也，此即是决定小乘障大乘也。彼论所明种者，定业种也。但无此三定种者，即得往生也。

问曰：若此土中，有三种定业即不得往生者，何故《观经》中云，受持五戒等即得往生，至彼闻说四谛，悟罗汉果等也？此岂不小乘定种？

答曰：此是不愚法人，信有十方诸佛及以净土，发愿回向，始得往生。若悟果竟，佛为说《法华经》，并回心向大也。此是《智度论》文也。若论二乘无学人，不问愚法不愚法，悉生净土中，以受变易生死，三界中无受生处故也。

问曰：众生恶业，其犹积山。此诸恶业障乎净土，非小善能除，何故《观经》云临命终十念即得往生？

答曰：心是业主牵生之本。临终之心犹如眼目，能导一切诸业。若临终心恶，能引一切恶业生恶道中；若临终心善，能引一切善业生善道中。譬如龙行，云则随之，心若西逝，业亦随之也。此是经论文也。

问曰：如《弥勒所问经》说十念中云：“非凡夫念，不杂结使念。”今此土众生，体是凡夫，结使未断，云何念佛而得往生？

答曰：若如彼经，无结使人始得往生者，唯佛一人得生，余皆不得，以十地后心菩萨犹有二种无明故。今解：彼经言凡夫念者，若不发菩提心，求出三界作佛，直尔念佛求生西方，独善一身，避苦逐乐者，此是凡夫念，亦不得往生。故《无量寿经》三辈生人皆须发菩提心也。不杂结使念者，唯须一心相续，观佛相好。若口念佛，心缘五欲者，是杂结使念也。念佛是淳净心，与结使相违。若能如此，即与彼经相应。

第五　引圣教为证（谓引经论二教）

经引十二部：一、《无量寿经》；二、《观经》；三、《小弥陀经》；四、《鼓音声王经》；五、《称扬诸佛功德经》；六、《发觉净心经》；七、《大集经》；八、《十方往生经》；九、《药师经》；十、《般舟经》；十一、《大阿弥陀经》；十二、《无量清净觉经》。论引七部：一、《往生论》；二、《起信论》；三、《十住毗婆娑论》；四、一切经中弥陀偈；五、《宝性论》；六、龙树《十二礼》；七、《摄大乘论》也。

问曰：上出道理，已知愿行相扶得生净土非别时意，未知有何圣教为证？

答曰：今引经论二教为证。

经教者：

一、如《无量寿经》第一卷云：“设我得佛，国中有地狱、饿鬼、畜生者，不取正觉。设我得佛，国中人天乃至闻不善名者，不取正觉。设我得佛，国中人天寿终之后，复更堕三恶道者，不取正觉。设我得佛，国中人天不住正定聚、必至灭度者，不取正觉。设我得佛，国中人天寿命无能限量，除其本愿，修短自在，若不尔者，不取正觉。设我得佛，十方众生至心信乐，欲生我国，乃至十念，若不生者，不取正觉，唯除五逆，诽谤正法。设我得佛，十方众生发菩提心，修诸功德，至心发愿，欲生我国，临寿终时，假令不与大众围绕现其人前者，不取正觉。设我得佛，十方众生闻我名号，系念我国，殖诸德本，至心回向，欲生我国，不果遂者，不取正觉。设我得佛，十方无量不可思议诸佛世界众生之类，闻我名字，不得菩萨无生法忍、诸深总持者，不取正觉。设我得佛，十方无量不可思议诸佛世界，其有女人闻我名字，欢喜信乐，发菩提心，厌恶女身，寿终之后，复为女像者，不取正觉。设我得佛，国中人天所受快乐不如漏尽比丘者，不取正觉。”

释曰：依此四十八大愿中文，一一愿中皆云十方人天乃至女人，都不论不退已去诸菩萨也；余愿为菩萨。当知前者是正，后者兼也。又如《无量寿经》第二卷云：“佛告阿难：‘其有众生生彼国者，皆悉住于正定之聚。所以者何？彼佛国中，无诸邪聚及不定聚名。十方恒沙诸佛如来皆共赞叹无量寿佛威神功德不可思议。诸有众生闻其名号，信心欢喜，乃至一念，至心回向，愿生彼国，即得往生，至不退转，唯除五逆，诽谤正法。’佛告阿难：‘十方世界诸天人民，其有至心愿生彼国，凡有三辈：其上辈者，舍家弃欲而成沙门，发菩提心，一向专念无量寿佛，修诸功德，愿生彼国。此等众生临终时，无量寿佛与诸大众现其人前，即随彼佛往生其国。便于七宝华中，自然化生，住不退转，福慧勇猛，神通自在。是故阿难！其有众生欲于今世见无量寿佛，应发无上菩提之心，修行功德，愿生彼国。’佛语阿难：‘其中辈者，十方世界诸天人民，其有至心愿生彼国，虽不能行作沙门，大修功德，当发无上菩提之心，一向专念无量寿佛，多少修善，奉持斋戒，起立塔像，饭食沙门，悬缯燃灯，散花烧香，以此回向，愿生彼国。其人临终，无量寿佛化现其身，光明相好具如真佛，及诸大众，现其人前，即随彼佛，往生其国，住不退转，功德智慧次如上辈者也。’佛告阿难：‘其下辈者，十方世界诸天人民，其有至心欲生彼国，假使不能作诸功德，当发无上菩提之心，一向专意，乃至十念，念无量寿佛，愿生其国。若闻妙法，欢喜信乐，不生疑惑，乃至一念，念于彼佛，以至诚心，愿生其国。此人临终，梦见彼佛，亦得往生，功德智慧次如中辈者也。’”

第二、如《观经》云：“尔时世尊告韦提希：‘汝今知不？阿弥陀去此不远，汝当系念谛观彼国净业成者。我今为汝广说众譬，亦令未来世一切凡夫欲修净业者，得生西方极乐国土。欲生彼国者，当修三福：一者孝养父母，奉事师长，慈心不杀，修十善业；二者受持三归，具足众戒，不犯威仪；三者发菩提心，深信因果，读诵大乘，劝进行者。如此三事，名为净业。’佛告韦提希：‘汝今知不？此三种业，过去、未来、现在三世诸佛净业正因。’佛告阿难及韦提希：‘下品下生者，或有众生作不善业，五逆十恶，具诸不善。如此愚人，以恶业故，应堕恶道，经历多劫，受苦无穷。如此愚人，临命终时，遇善知识种种安慰，为说妙法，教令念佛。彼人苦逼，不遑念佛。善友告言：汝若不能念者，应称无量寿佛。如是至心，令声不绝，具足十念，称南无佛。称佛名故，于念念中，除八十亿劫生死之罪。命终之后，见金莲华，犹如日轮，住其人前。如一念顷，即得往生极乐世界。于莲华中，满十二大劫，莲华方开。观世音、大势至大悲音声，为其广说诸法实相、除灭罪法。闻已欢喜，应时即发菩提之心。是名下品下生者。是名下辈生相，名第十六观。’”

释曰：依九品生因中，皆分前三福净业作九品因，亦不独一人具修三福净业也。

第三、《小弥陀经》云：“舍利弗！众生闻者，应当发愿，愿生彼国。所以者何？得与如是诸上善人俱会一处。舍利弗！不可以少善根福德因缘得生彼国。舍利弗！若有善男子、善女人闻说阿弥陀佛，执持名号，若一日，若二日，若三日，若四日，若五日，若六日，若七日，一心不乱，其人临命终时，弥陀佛与诸圣众现在其前。是人终时，心不颠倒，即得往生阿弥陀佛极乐国土。舍利弗！我见是利，故说此言。若有众生闻是说者，应当发愿，生彼国土。”

释曰：依此经，少善根是空发愿，广善根是七日念佛。若能七日念佛，满百万遍，即得往生也。

第四、《鼓音声王经》云：“如是我闻：一时佛在瞻波大城伽灵池，与大比丘众五百人俱。尔时世尊告诸比丘：‘今当为汝广说西方安乐世界，今现有佛，号阿弥陀。若有四众能正受持彼佛名号，以此功德，临欲终时，阿弥陀佛即与大众至此人所，令其得见。见已寻生庆悦，倍增功德。以是因缘，所生之处，永离胞胎秽欲之形，纯处鲜妙宝莲华中，自然化生，具大神通，光明赫奕。尔时十方恒沙诸佛皆共赞彼安乐世界所有佛法不可思议，神通现化种种方便不可思议。若能有信如是之事，当知是人不可思议，所得业报亦不可思议。阿弥陀如来应正遍知与声闻俱，其国号曰清泰。圣王所住，其城纵广十千由旬，中充满刹利之种。阿弥陀佛如来应正遍知，父名月上转轮圣王，其母名曰殊胜妙颜，子名月明，奉事弟子名无垢称，智慧弟子名曰揽光，神足弟子名曰大化，尔时魔王名曰无胜，有提婆达多名曰寂静。阿弥陀佛与大比丘众二万人俱。若有受持彼佛名号，坚固其心，忆念不忘，十日十夜，除舍散乱，精勤修集念佛三昧。知彼如来常恒住于安乐世界，忆念相续，勿令断绝。受持读诵此鼓音声王大陀罗尼，十日十夜，六时专念，五体投地，礼敬彼佛，坚固正念，悉除散乱。若能令心念念不绝，十日之中，必得见彼阿弥陀佛，并见十方世界如来及所住处，唯除重障钝根之人，于今少时所不能睹。一切诸善皆悉回向，愿得往生安乐世界。垂终之日，阿弥陀佛与诸大众现其人前，安慰称善，是人即得往生。”

释曰：依此经，十日念佛即见阿弥陀佛，不论命终时也。

第五、《称扬诸佛功德经》云：“复次，舍利弗！西方去此十万亿佛刹，有世界名曰安乐。其国有佛，号阿弥陀如来、至真、等正觉、明行足、善逝、世间解、无上士、道法御、天人师，号曰众祐，度人无量。若有得闻无量寿如来名者，一心信乐，受持讽念，当起广远无量欢喜，安立其意，全使真诚，十万亿信心念斯如来，其人当得无量之福，永当远离三涂之厄。命终之后，皆当往生彼佛刹土。命欲终时，一心信乐，念不忘舍，阿弥陀佛将诸比丘僧往其人前，魔终不能毁坏斯等正觉之心。所以者何？其佛世尊兴立大悲，誓度一切无量众生，亦复护持十方世界一切众生。其有得生安乐世界，当于其中具满如来正觉之慧。舍利弗！其佛世尊本求誓愿，其有求于第一之乘，于其世界具满如来诸佛之法，具正觉分；求声闻乘，于彼佛刹得阿罗汉。其有往生彼佛刹者，从其所愿，大小之乘，于彼悉满。其有最后闻阿弥陀如来名号，赞说之者，信不狐疑，当相敬心至意念之，如念父母，作如是意，斯等普当于彼佛国具满众愿。其有不信赞叹称扬阿弥陀佛名功德而谤毁者，五劫之中，当堕地狱，具受众苦。”

释曰：依此经，念佛如忆父母，始得往生也。

第六、《发觉净心经》云：“尔时弥勒菩萨白佛言：‘世尊，如来叹弥陀如来十种发心，于中随念发愿。若念当欲生彼，当即得生彼世界。何者？是十种发心于彼处生。’佛告弥勒言：‘彼等发心非小智者有，彼发心是大事者所有。欲生阿弥陀如来佛刹中者，一、当为一切众生发慈心，不生瞋恨，当生阿弥陀如来佛刹；二、为一切众生生慈悲故，当生彼处；三、离于杀生，受持正法，发此心故，当生于彼处；四、舍于身命，发心不著一切诸法故，当生于彼处；五、发甚深忍，行清净信，发此心故，当生彼处；六、不染名闻利养一切财宝，发此心故，当生彼处；七、为一切众生生贵敬，发心不忘故，当生彼处；八、不惊不怖，不受凡言语，发此心故，当生彼处；九、入菩提分种种善根，发此心故，当生彼处；十、能不离念佛，发此心故，当生彼处。远离诸相故，弥勒！此十种发心，若菩萨各发念一具足者，当生彼阿弥陀佛刹中。若不生，无有是处。’”

释曰：此非《观经》中十念。此之十念，现在时作；《观经》中十念，临命终时作也。

第七、如《大集经》云：“佛告贤护言：‘是中何等三昧能生如是诸功德？所谓思惟诸佛现前三昧，能生如是诸功德法。复次，贤护！云何名为菩萨思惟诸佛现前三昧也？贤护！若有比丘、比丘尼、优婆塞、优婆夷清净持戒，具足诸行，独处空闲，如是思惟，于一切处，随何方所，若闻西方阿弥陀如来、应供、等正觉，是人尔时如所闻已，即应作如是想念：如我所闻，彼阿弥陀如来、应供、等正觉今在西方，经途去此，过百千亿诸佛国土。彼有世界，名曰安乐。知是如来今现在彼，为诸菩萨周匝围绕，处大众中，说法教化。然而是人依闻佛故，系念思惟，观察不已，了了分明，终获见彼弥陀如来、应供、等正觉也。复次，贤护！譬如世间若男若女，于睡梦中，见种种事，所谓金银众宝、珍财仓库，或见朋友诸知识辈，或见觉时心不乐者。是人梦中所对境界，或违或顺，或忧或喜。有时语言欢喜极乐，有时惨感，尽意悲哀。是人寤已，思惟忆念，如梦所见，为他广宣，追念梦中，便生忧喜。如是，贤护！彼善男子、善女人端坐系念，专心想彼阿弥陀如来、应供、等正觉如是相好，如是威仪，如是大众，如是说法，如闻系念，一心相续，次第不乱。或经一日，或复一夜，如是或至七日七夜，如我所闻，具足念故，是人必睹阿弥陀如来、应供、等正觉。若于昼时不能见者，若于夜分或梦中，阿弥陀佛必当现。’”

释曰：依此经，唯须假想，七日念佛，即得现见，非命终时也。

第八、如《往生经》云：“普广菩萨摩诃萨又白佛言：‘世尊，十方佛刹净妙国土有差别不？’佛言：‘普广！无差别也。’普广又言：‘世尊，何故经中赞叹阿弥陀刹七宝诸树、宫殿楼阁，故愿生者皆悉随彼心中所欲，应念而至？’佛告普广菩萨摩诃萨：‘汝不解我意。娑婆世界人多贪浊，信向者少，习邪者多，不信正法，不能专心，乱无志意。十方世界实无差别，令诸众生专心有在，是故赞叹彼国土耳。诸往生者，悉随彼愿，无不获果。’”

释曰：依此经，一向专想西方，即往生也。

第九、如《药师经》云：“佛言：‘若四辈弟子比丘、比丘尼、清信士、清信女，常修月六斋、年三长斋，或昼夜精勤，一心苦行，愿欲往生西方阿弥陀佛国者，忆念昼夜，若一日、二日、三日、四日、五日、六日、七日，或复中悔，闻我说是琉璃光佛本愿功德，尽其寿命，欲终之日，有八菩萨，文殊师利菩萨、观世音菩萨、大势至菩萨、宝檀华菩萨、无尽意菩萨、药王菩萨、药尚菩萨、弥勒菩萨，皆当飞往迎其精神，不经八难，生莲华中，自然音乐而相娱乐。”

释曰：依此经，七日念佛，纵令生悔，闻药师佛名，还得生也。

第十、《般舟经》云：“佛告跋陀和：‘菩萨于此间国土，阿弥陀佛数数念。用是念故，见阿弥陀佛。见佛已从问：当持何等法，生阿弥陀佛国？尔时阿弥陀语是菩萨言：欲生我国者，常念我数数。常当专念佛名，所得功德，诸行之中最为殊胜。’”

释曰：依此经，亦得念佛往生也。

第十一、《大阿弥陀经》云：“当持斋戒，一心清净，昼夜常念。欲生阿弥陀佛国，十日十夜不断绝，我皆慈愍之，悉令往生阿弥陀佛国。殊使不能尔，自思惟熟校计，欲度脱身者，下当绝念去爱，勿念家事；莫与妇女同床，自端正身心，断于爱欲。一心斋戒，清净至意，念生阿弥陀佛国，一日一夜不断绝者，寿终皆往生其国，在七宝浴池莲华中化生。”

释曰：依此经，若能念佛持戒，不与女人同床，下乃至一日一夜，亦得生也。

第十二、如《无量清净觉经》云：“若善男子、善女人闻我说净土法门，心生悲喜，身毛为竖，如拔出者，当知此人过去宿命已作佛道也。若复有人闻开净土法门，都不生信者，当知此人始从三恶道来，殃咎未尽，为此无信向耳，我说此人未可得解脱也。”

释曰：依此经，闻说净土，生信乐者，普是过去供养佛来。由往昔因，现在乃至十念，悉得往生。

第二、引论有七部：

一、如《往生论》云：“若善男子、善女人修五念门行成就者，毕竟得生安乐国土，见彼阿弥陀佛。何等五念？一者礼拜，二者赞叹，三者作愿，四者观察，五者回向。（释曰：此是因门。）复有五种门渐次成就五种功德，应知。何者五门？一者近门，二者大会众门，三者宅门，四者屋门，五者园林游戏池门。此五种门，初四种门成就入功德，第五门成就出功德。入第一门者，以礼拜阿弥陀佛为生彼国故，得生安乐世界，是名入第一门。入第二门者，以赞叹阿弥陀佛，随顺名义，称如来名，依如来光明智相修行故，得入大会众数，是名入第二门。入第三门者，以一心专念，作愿生彼，修奢摩他寂静三昧行故，得入莲华藏世界，是名入第三门。入第四门者，以专念观察彼妙庄严，修毗婆舍那故，得到彼处，受用种种法味乐，是名入第四门。出第五门者，以大慈悲观察一切苦恼众生，示应化身，回入生死园烦恼林中，游戏神通，至教化地，以本愿力回向故，是名出第五门。菩萨入四种门，自利行成就，应知。菩萨出第五门，利益他回向行成就，应知。菩萨如是修五门行，自利利他，速成就阿耨多罗三藐三菩提故。”（释曰：此是果门也。）

二、如《起信论》云：“复次，众生初学是法，欲求正信，其心怯弱，以住于此娑婆世界，自畏不能常值诸佛，亲承供养，惧谓信心难可成就，意欲退者，当知如来有胜方便摄护信心，谓以专意念佛因缘，随愿得生他方佛土，常见于佛，永离恶道。如修多罗说，若人专念西方极乐世界阿弥陀佛，即得往生，常见佛故，终无有退。若观彼佛真如法身，常勤修习，毕竟得生，住正定故。”

释曰：依此论，此间修信心不成就者，教就西方修习，此岂是十解已去菩萨也。

三、如《十住毗婆娑论》中，龙树菩萨云：“弥陀世尊，行者应以此偈尊重赞叹佛故。”论云：“阿弥陀佛本愿如是，若人念我，称名自归，即入必定得阿耨多罗三藐三菩提，是故常应忆念。”以偈称赞：

无量光明慧，身如真金山，
我今身口意，合掌稽首礼。
金色妙光明，普流诸世界，
随物增其色，是故稽首礼。
若人命终时，得生彼国者，
即具无量德，是故我归命。
人能念是佛，无量力功德，
即时入必定，是故我常念。
彼国人命终，设应受诸苦，
不堕恶地狱，是故归命礼。
若人生彼国，终不堕恶趣，
及与阿修罗，我今归命礼。
人天身相同，犹如金山顶，
诸胜所归处，是故头面礼。
其有生彼国，具天眼耳通，
十方并无碍，稽首圣中尊。
其国诸众生，神变及身通，
亦具宿命智，是故归命礼。
生彼国土者，无我无我所，
不生彼此心，是故稽首礼。
超出三界狱，目如莲华叶，
声闻众无量，是故稽首礼。
彼国诸众生，其性皆柔和，
自然行十善，稽首众圣王。
从善生净明，无量无边所，
二足中第一，是故我归命。
若人愿作佛，心念阿弥陀，
应时为现身，是故我归命。
彼佛本愿力，十方诸菩萨，
来供养圣法，是故我稽首。
彼土诸菩萨，具足诸相好，
皆自庄严身，我今归命礼。
彼土大菩萨，日日于三时，
供养十方佛，是故稽首礼。
若人种善根，疑则华不开，
信心清净者，华开则见佛。
十方现在佛，以种种因缘，
叹彼佛功德，我今归命礼。
其土具严饰，殊彼诸天宫，
功德甚深厚，是故礼佛足。
佛足千辐轮，柔软莲华色，
见者皆欢喜，头面礼佛足。
眉间白毫光，犹如清净月，
增益面光色，头面礼佛足。
本求佛道时，行诸奇妙事，
如诸经所说，头面稽首礼。
彼佛所言说，破除诸罪根，
美言多所益，我今稽首礼。
以此美言说，救诸著乐病，
已度今犹度，是故稽首礼。
人天中最尊，诸天头面礼，
七宝冠摩尼，是故我归命。
一切贤圣众，及诸人天众，
我皆共归命，是故我亦礼。
乘彼八道船，能度难度海，
自度亦度彼，我礼自在者。
诸佛无量劫，赞扬其功德，
犹尚不能尽，归命清净人。
我今亦如是，称赞无量德，
以是福因缘，愿佛常念我。
我今于先世，福德若大小，
愿我于佛所，心常得清净。
以此福因缘，所获上妙德，
愿诸众生类，皆亦悉当得。

赞观音、势至二菩萨偈：

观音大势大名称，功德智慧俱无量。
具足慈悲救世间，遍游一切众生海。
如是胜人甚难遇，一心恭敬头面礼。
众生长寝无明闇，唯此大悲能觉之。
随缘皆现色身相，犹如慈父念一子。
唯愿慈悲救济我，一心恭敬照世灯。
南无观音大势至，恒入世间无暂息。
往生六道济群生，色身超绝如紫金。
威仪庠序世无比，宝瓶化佛天冠中。
一心恭敬巧方便，动摇无量三千界。
进止妙华恒承足，常以宝手接众生。
一心恭敬施无畏，无量无边无数劫。
广修愿力助弥陀，常处大众宣法言。
众生闻者得净眼，唯愿世世恒亲觐，
故我一心头面礼。

神通周遍十方国，普现一切众生前。
众生若能至心念，皆悉导令至安乐。
哀我世间慈悲父，故我一心头面礼。
安处出世莲华座，犹如须弥照大海。
调伏众生得无畏，一心恭敬人师子。
我已随顺修多罗，赞叹观音宝功德。
如是功德不可尽，譬如大海一毛渧。
假使十方诸如来。穷劫赞叹亦不尽。
如是无边无尽藏，故我一心头面礼。
已赞观音大势至，即赞十方诸菩萨。
愿此功德遍世间，回共众生生彼国。

释曰：依此论，唯赞叹、礼拜即得往生。

四、如一切经中弥陀佛偈云：

唯念法比丘，乃从世饶王，
发愿喻诸佛，誓二十四章。
世世见诸佛，姟数无有量。
不废宿命行，功德遂具成。
世界名清净，得佛号无量。
国界平夷然，丰乐多上人。
宝树若干种，罗列散相生。
本茎枝叶华，种种各异香。
顺风日三动，翕羿如华生。
随地如毛布，杂厕上普平。
一切无诸山，海水及诸原。
但有河水流，音响如说经。
天人入水戏，在意所欲望。
令齐水额眉，意愿随念得。
佛寿十方沙，光明普无边。
菩萨及弟子，不可算称量。
若欲见彼佛，莫疑亦莫望。
有疑在胎上，可令五百年。
不疑生华坐，叉手无量前。
愿欲遍十方，须臾则旋还。
惟念彼菩萨，姟劫作功德。
本行如此致，得号增世尊。
佛兴难得值，须臾会难闻。
讲说土难遇，受觉人难得。
若后遭末世，法欲衰微时，
当共建拥护，行佛无欲法。
佛能说此要，各当勤思行。
受此无量制，世世稽首行。
释曰：一切经中有此礼文。

五、如《宝性论》云：

依此诸功德，愿于命终时，
得见弥陀佛，无边功德身。
我及余信者，既见彼佛已，
愿得离垢眼，证无上菩提。

六、如禅那啒多三藏别译龙树《赞礼阿弥陀佛文》有《十二礼》，至心归命礼西方阿弥陀佛：

稽首天人所恭敬，阿弥陀佛两足尊，
在彼微妙安乐国，无量佛子众围绕。
愿共诸众生，往生安乐国。

金色身净如山王，奢摩他行如象步，
两目净若青莲华，故我顶礼弥陀佛。
愿共诸众生，往生安乐国。

面善圆净如满月，威光犹如千日月，
声如天鼓俱翅罗，故我顶礼弥陀佛。
愿共诸众生，往生安乐国。

观音顶戴冠中住，种种妙相宝庄严，
能伏外道魔憍慢，故我顶礼弥陀佛。
愿共诸众生，往生安乐国。

无比无垢广清净，众德皎洁如虚空，
所作利益得自在，故我顶礼弥陀佛。
愿共诸众生，往生安乐国。

十方名闻菩萨众，无量诸魔常赞叹，
为诸众生愿力住，故我顶礼弥陀佛。
愿共诸众生，往生安乐国。

金底宝间池生华，善根所成妙高座，
于彼坐上如山王，故我顶礼弥陀佛。
愿共诸众生，往生安乐国

十方所来诸佛子，显现神通至安乐，
瞻仰尊颜常恭敬，故我顶礼弥陀佛。
愿共诸众生，往生安乐国。

诸有无常无我等，亦如水月电影露，
为众说法无名字，故我顶礼弥陀佛。
愿共诸众生，往生安乐国。

彼尊无量方便境，无有诸趣恶知识，
往生不退至菩提，故我顶礼弥陀佛。
愿共诸众生，往生安乐国。

彼尊佛刹无恶名，亦无女人恶道怖，
众人至心敬彼尊，故我顶礼弥陀佛。
愿共诸众生，往生安乐国。

我说彼尊功德事，众善无边如海水，
所得善根清净者，回施众生生彼国。
愿共诸众生，往生安乐国。

七、如《摄大乘论》云：

众宝界如觉德业，我说句义所生善。
因此愿悉见弥陀，由得净眼成正觉。

净土论卷中

净土论卷下

唐帝京弘法寺沙门释迦才撰

第六　引现得往生人相貌（谓引道俗得往生人示诸学者）

道俗得往生净土者略有二十人（比丘僧六人，比丘尼四人，优婆塞五人，优婆夷五人）。

问曰：上引经论二教证往生事，实为良验。但众生智浅，不达圣旨，未若引现得往生人相貌劝进其心，令即日取信，欣其闻进也。

答曰：其得往生人，依经论咸得光台异相者，其数无量，今略引四五，示诸学人，令见取信也。

比丘僧得往生者六人：

方启法师者，华阴人也。贞观九年，共玄果法师于蓝田县悟真寺一夏念阿弥陀佛，乃取一杨枝著观世音菩萨手中，誓云：“若我念佛得往生者，愿此杨枝七日不萎。”依誓遂即七日不萎也。此僧复为一切众生请云：“如《摄论》中判作别时意，《观经》中言即生，愿于梦中见阿弥陀佛，请决此疑。”即于其夜，唯在一处，三度作梦。初梦在一大池，西南有一高楼，此僧从楼而下，至池东北岸上，见一宝帐高二丈余，面东开门。此僧忽尔飞入帐中，半身得入，还出，下至帐西，有大殿宇，中见一大德告云：“但修净土行，并生此帐中也。”遂即睡寤。复更作梦，在池北岸，见观世音菩萨面向北方，垂脚而坐。此僧遂以手捧菩萨足，头上载之，见足下有千辐轮相，其菩萨身作阎浮檀金色也。忽然睡觉，更复作梦，于池南面，向西而立。自池已西，总皆是大水，满中莲华。忽见阿弥陀佛从西而来，至此僧前。此僧头面著地礼拜。礼拜讫，即于佛前胡跪合掌请云：“娑婆世界众生依经修行，得生世尊国不也？”佛即答云：“善男子！一切众生但修净土行者，并生我国，勿生疑也。”又，此僧复于别夜梦见自身在娑婆世界，回头向西而望，见弥陀佛土平坦如镜，见娑婆世界唯是山川。东西而别，向南而望，见南坪川中有十五个宝帐向西而去。余者皆是七宝，唯中央一个是其白银帐，帐之下皆有音乐歌咏赞叹。此僧问云：“此是何帐？”帐下人答云：“此是并往生人也。”此僧欢喜，踊身在空，飞向西去，少时还住也。又于别夜梦见在一佛堂中，正当佛前。有一僧名曰法藏，御一大车就佛堂内，迎令上车，载向西而去也。法藏者，即阿弥陀佛也。车者，四十八大愿也。又于别夜梦见自身坐百宝莲花王座，面向南方，垂脚而坐，成正觉也。又于别夜梦见释迦如来共文殊师利住此僧前，赞《法花经》也。又于别夜梦见有三大道直向西方，第一道上唯是僧尼，第二道上并是俗人，杂有男女，第三道上唯有一僧，皆向西而去，云皆是往生人也。此僧现在未死也。

沙门昙鸾法师者，并州汶水人也。魏末高齐之初犹在，神智高远，三国知闻，洞晓众经，独步人外。梁国天子萧王恒向北礼昙鸾菩萨。注解天亲菩萨《往生论》，裁成两卷。法师撰集《无量寿经》奉赞七言偈百九十五行，并《问答》一卷，流行于世，劝道俗等决定往生，得见诸佛。恒请龙树菩萨，临终开悟，诚如所愿。此方报尽，半霄之内现圣僧像，忽来入室云：“我是龙树。”便为说曰：“已落之叶，不可更附枝也；未束之粟，不可仓中求也；白驹过隙，不可暂时留也。已去叵可及，未来未可追，现在今何在，白驹难可回。”法师妙达言旨，如是告终。即半夜内发遣使者，遍告诸村白衣弟子及寺内出家弟子，可三百馀人，一时云集。法师沐浴著新净衣，手执香炉，正面西坐，教诫门徒，索西方业。日初出时，大众齐声念弥陀佛，便即寿终。寺西五里之外有比丘尼寺，并是门徒。明相出后，集堂食粥，举众皆闻空内有微妙音乐西来东去。中有智者告大众言：“法师和上一生教人修净土业，今此音声向东去者，必应多是迎法师来。”食讫，相命觐法师去，庭前相待。未出寺庭之间，复闻音乐远在空中向西而去。尼僧等相与至彼，乃见无常。此依经论，定得生西方也。

随世灯法师者，住并州兴国寺。幼而出家，精进练行，道心弥固。讲《涅槃经》一部。道俗来者，若幼若长，乃至沙弥已上，终不许立参，即命令坐，与说妙法，口授来者阿弥陀佛名，劝共往生西方净土。又，一生行业，清净燃香，念诵福多，慈悲特甚，飞鸟鸠鸽等恒就掌食。去隋开皇十二年内，于本寺寿终，时举众闻有异香。上路之日，西方香云来迎，遍一聚落。墎下人闻，莫问老少男女已上，普送林所。既有此相，必得往生净土也。

隋世并州汉王内道场主洪法师者，去仁寿四年内人。童子出家，一生精进，手不捉钱，供养三宝，摄化有缘，亦偏注心作见佛业，期见弥陀。临欲终时，心眼明净，乃见兜率天上天男天女来迎，遂近法师，执捉袈裟，称欲上天。法师责曰：“我不期彼处。”不肯从去。在傍徒众念弥陀佛，倏忽之间即见西方净土化佛菩萨来迎。还告大众：“所期净土境界菩萨，今已至来。”于即寿终。

僧衍法师者，并州汶水人也。少而出家，勤心听学。讲《涅槃》《摄论》《十地》《地持》四部经论，普皆精熟。春秋九十六，去贞观十六年亡。五六年间，专念阿弥陀佛。初回心后，一日一夜礼弥陀佛，限五百拜。于后渐加，将终时，日夜千拜。念阿弥陀佛名，日夜七八万遍，未曾懈堕。临终之日，告弟子曰：“阿弥陀佛来授我衣香，观世音菩萨、大势至菩萨等圣众遍满虚空。自此已西，纯是净土。”于即寿终。法师已前全不存向；九十已上逢绰法师讲《无量寿观经》，闻已方始回心。四五年间，临终境界略如前说。

沙门道绰法师者，亦是并州晋阳人也，乃是前高德大鸾法师三世已下悬孙弟子。讲《涅槃经》一部。每常赞叹鸾法师智德高远，自云相去千里悬殊，尚舍讲说，修净土业，已见往生，况我小子所知所解，何足为多，将此为德？从大业五年已来，即舍讲说，修净土行，一向专念阿弥陀佛，礼拜供养，相续无间。贞观已来，为开悟有缘，时时敷演《无量寿观经》一卷。示诲并土晋阳、太原、汶水三县道俗，七岁已上并解念弥陀佛。上精进者，用小豆为数，念弥陀佛得八十石或九十石；中精进者，念五十石；下精进者，念二十石。教诸有缘，各不向西方涕唾便利，不背西方坐卧。撰《安乐集》两卷，见行于世。去贞观十九年岁次乙巳四月二十四日，悉与道俗取别。三县内门徒就别，前后不断，难可记数。至二十七日，于玄忠寺寿终。时有白云从西方来，变为三道白光，于自房中彻照通过，终讫乃灭。后烧坟陵时，复有五色光三道于空中现，映绕日轮，绕讫乃止。复有紫云三度于陵上现。遗终弟子同见斯瑞。若准经断，并是诸佛慈善根力能令众生见如此事。又准《华严经》偈说：“又放光明名见佛，此光觉悟命终者。念佛三昧必见佛，命终之后生佛前。”

比丘尼得往生者四人：

尼法盛，本姓聂，清河人也。以元嘉十年于建福寺出家，道德隆盛。常愿生安养，谓同学昙敬、昙爱曰：“吾立身行道，志在西方。”十六年九月二十七日，塔下礼佛，因即遇疾，稍就绵笃。其月晦夕，初宵假寤，见如来乘虚而下，与二大士共论义。俄与大众腾芳蹈蔼，临省盛疾，光明显烛，一寺咸见，佥来问盛：“此何光色？”盛具说之。言讫寻绝，年七十二。豫章大守吴郡张辨，素所尊敬，为之传述。

吴县南寺尼，《法胜传》云：法胜出家住寺之后，乃往京师进修禅律，该通定慧，探索幽隐，训诱眷属，不肃而成。于禅寂中，念佛为业，终时蒙佛放光来照而卒。

广陵中寺尼，《光静传》云：光静姓胡，吴兴人也。幼而出家，少有高行，恒习禅慧，不食甘肥，从学禅者一百余人。恒以念佛清净为业，临终盛得殊香异相遍满空迎而卒。

尼大明月者，介州平遥人也。少出家，住度脱寺。年将六十，去贞观初，逢玄忠寺绰师讲《无量寿经》，教念佛业。彼尼凡念佛时，先著净衣，口含沈水香，殊烧香净室念诵。三四年间，相续不断。终时起居无减，举众皆睹光明。于光明内，闻有沉水香气来迎，于即寿终。妹少明月，时亦同姊念佛为业，无常时亦感胜相（云云）。难记道俗，闻者皆同念佛。

优婆塞得往生者五人：

阿昙远者，庐江人也。奉佛精进，持菩萨戒。年十八九，宋元嘉年便归心净土，庶祈感应。请僧数人，师主名僧含。远恒问忏悔业，恐有罪缘，终无感彻。僧含每奖励，劝以莫怠。至十年二月十六日夜诵经竟，众僧已眠，四更中忽自唱言：“歌诵歌诵。”僧含惊而问之，远曰：“见佛身黄金色，形状大小如形像。金光周身，幡花翼从，充满虚空，自西而来，呼其速去。”昙远常苦羸喘，急有气息。此夕壮厉，悦乐动容，便起请僧。含布香手中，并取华遥以散佛。母谓远曰：“汝今若去，不念吾耶？”远无所言，俄而顿卧。家既信宿闻此灵异，既皆欣肃，不堪悲惧。远至五更忽然而终，宅中芬馨数日乃歇。

魏世子者，梁郡人也。《宣祥记》说父子三人往生，奉法精进，儿子遵修，唯妇迷闷，不信佛教。宋元嘉初，女年十四病死，七日而苏，云可安施高座并《无量寿经》。世子即为具设经座。女先虽斋戒礼拜，而未曾看经。即升座，转读章句，声清利。下启父言：“儿死往生无量寿国，见父兄及儿三人，池中已有芙蓉大花，后当化生其中。唯母独无，不胜忍，故归启报。”语竟复绝。母于是乃敬信佛法。

张元祥者，雍州万年县人也。禀性纯直，持戒，恒诵《无量寿观经》，念弥陀佛为业。去隋开皇二十年五月遇患，至六月三日辰时索斋，云吾将去。急与供给。食竟，索香火正念，于即寿终。亡后停过两宿，乃至送到林所，俨然与生平颜色不异。众人莫不叹善，善力使然也。

次有并州汾阳县老翁，传者不显姓名。去贞观五年内，闻说往生净土功德，遂即赍粮食，依法忍山寺，随僧借一房居，昼夜专念阿弥陀佛，眼不识睡。三五年间，修念佛业。临命终时，遣使徒众唤女得儿来共看。报徒众云：“比来日日西方有无量师僧从西而来，并向东去，似赴斋僧。”又告儿言：“明日有光来照我，勿生怪异。”明日至时，果如所言，有光来照，周遍屋内。老翁向西，似欲登物，于即命终。

闻有一人，不识姓名，其性粗险；又不信因果，常以杀猎为业。遇疾，临终备见地狱苦具及所杀众生并来债命。其人悔云：“我平生不信师僧语，今日所见，果如经说。”遂告家中人曰：“汝等救我。”妇儿等报云：“若为相救？”其人告曰：“汝若不能救我者，急遣一人就寺请一师来救我也。”即依其言，请得一僧。其人见僧，悲泣而言：“愿师慈悲，急救弟子。”僧报云：“檀越平生不信三宝，今日垂终，卒救难得也。”其人云：“实尔。师读佛经，如弟子罪人，垂终之时，有救法不？”僧答云：“《观经》有文。”其人忽然踊跃欢喜云：“佛言有地狱，如言即有者；佛言得往生，弟子定得往生也。”即告家人曰：“可持香火来。”家人燃火香炉授与。其人语曰：“我今少时即入地狱，在炉镬中，何用香炉？可将火来著我手中。”遂左手燃火，右手握香，面向西方，至心念佛。未满十念，即告众云：“佛从西来，大有徒众，并放光明，授我华坐。”言毕即卒。（此是十念往生。）

优婆夷得往生者五人：

县尉温静文妇者，不知何姓，并州晋阳人也。早患半身不随，恒卧床枕。夫告妇言：“终日卧地，何不念佛？”妇谓夫曰：“念何佛耶？”夫曰：“念弥陀佛。”二年之中，口恒念佛。忽尔罪障消除，现见弥陀佛国，庆谢夫言：“长病多时，甚相恼乱，今蒙教念阿弥陀佛，后日即去，请告父母兄弟，设一斋取别。”夫曰：“岂有凡夫得见佛国？非是风邪狂见不？”妇曰：“决然非是风也。”遂告父母眷属。设斋时到，令于凡僧之上铺五领氎，拟圣众坐。至时，遥见圣众在空不下。即言嫌僧杂秽，不肯同坐。遂遣将氎于平头屋上，铺设令坐。又将食就献。总僧食竟，催合家集，说法示诲：“我今陪从圣后，往生西方，志愿耶娘眷属等悉皆念佛，于后生来西方净土，不可思议。”正面向西，合众念佛，即便寿终。如此之流，实不可攀及。

又，隋大业内，并州汶水县絇山有村，村有老翁老婆两人，更无男女。家人三五口，恒有兼年粮食以自存养，识达苦空。每月二十九日，请山僧二人一宿行道。合村六十许家，并来随喜听法受戒。月尽日设斋，寻常如此。凡造斋时者，老母洁净，自手营作。老父谓老婆曰：“身力劣弱，但用口教，何假手为？”母对父曰：“恐朝夕亡，不能更作，若用口教，但是他福。”凡所营斋，必恒自作，二三年间，相续不断。所修功德，念诵业行，回向净土。临终之日，村人普共同者，初夜以去。忽有光入屋，灯火不现，犹如白日，齐声念佛。寻后即见众多菩萨捧一宝盖，庄严微妙，遍覆中庭。婆即舍寿，有此胜相。

又，大唐贞观已来，不记年月，洛州永安县东八里有村，名曰般龙村。内有盲老母，姓梁。因师劝念阿弥陀佛，其老母宿有善根，一教以后，相续念佛。三年之后，双眼得开。既得眼已，倍加诵念。更满四年，阎浮报尽。舍命之时，合村共见诸佛菩萨幢幡宝盖下来迎之，便即寿终。合村敬仰，将用非凡，遂不许令葬，于村西共为起塔。塔今现在路旁，塔前村人往来，莫不致敬。合村大小皆称诵佛。

妇女裴婆者，并州晋阳人也。去贞观已来，逢师教用小豆为数，念弥陀佛得十三石小豆。报尽自知生处，遍辞道俗，告称大别。后日斋时，语家内人：“取火烧香，阿弥陀佛将二莲花台来至，与吾一个花台。”语讫，即便寿终。

妇女姚婆者，雍州醴泉县人也，蒙师教念阿弥陀佛为业。去贞观二十二年七月二十日无常时，阿弥陀佛与观世音、大势至、无量菩萨来迎。为不得与本善知识范婆取别，请佛暂时相待，佛便许之。须臾范婆到来，向范婆说已，取别而卒。

第七　将西方兜率相对校量优劣（谓何处易生）

问曰：兜率天宫，弥陀净土，此之二处，俱是佛所赞经，未知此二，何优何劣？

答曰：此之二处，各有三义，未知问何？三义者：一是化主，谓佛；二是处所，谓世界；三是所化众生，谓往生者。若于化主，乃齐是法王，俱称善逝，身充万德，土盈众美，俱为化众生。或居秽土，则丘墟满野；或处净刹，则奇宝盈邦。如欲校其佛德，则无优劣也。

若论其处，则互有优劣。且如兜率天宫则构空而立，极乐世界则就地而安，此则空实异居，人天趣别。若据此土一往论，则天优人劣也。

若论其净秽者，兜率虽是天宫，由有女人，故名之为秽；极乐虽是地界，由无女人，故号之为净。然此之净秽有十种异：一、有女人无女人异：兜率男女杂居，极乐唯男无女。二、有欲无欲异：兜率有上心欲，染著境界；极乐无上心欲，故常发菩提心。三、退不退异：兜率处所是退，极乐处所是不退。四者、寿命异：兜率寿命四千岁，仍有中夭；极乐寿命无量阿僧祇劫，无中夭寿命者。五、三性心异：兜率则有三性心间起，故恶心堕地狱；极乐唯有善心生，故永离恶道。六、三受心异：兜率三受互起，极乐但有乐受。七、六尘境界异：兜率六尘令人放逸，极乐六尘令人发菩提心。八、受生异：兜率受生，男在父膝上，女在母膝上；极乐受生，七宝池内莲花中生。九、说法异：兜率唯佛菩萨说法，极乐水鸟树木皆能说法。十、得果异：兜率生者，或得圣果，或不得；极乐生者，定得无上菩提。若就此义，西方大优，兜率极劣也。

若论往生之人，往西方者易，上兜率者难。此之难易亦有七种差别：一、处别：极乐是人，兜率是天，此则天难人易。二、因别：极乐但持五戒亦得往生，兜率具修十善方得上生。三、行别：极乐乃至十念成就即得往生（出《观经》）；兜率具施戒修三种始得上生（出《弥勒经》）。四、自力他力别：极乐凭阿弥陀佛四十八大愿他力往生；兜率无愿可凭，唯自力上生。五、有善知识无善知识别：极乐有观世音、大势至常来此土劝进往生，临命终时，擎金刚台来迎行者，种种赞叹，劝进其心，即得往生；兜率无此二菩萨故，但自进上生。六、经论劝生处多少别：极乐说处，经经中赞，论论中劝；兜率说处，何但经赞处稀，亦论劝处少。七、观古来大德趣向者多少别：极乐上古已来大智名僧趣向者多，兜率上古已来大德愿乐者少。由此义故，往生西方则易，上生兜率稍难也。

第八　明教兴时节（谓今正是忏悔念佛时也）

问曰：佛道冲虚，要由慧克；涅槃幽简，必藉定生。此则定慧为万行之基，万行是大道之本。今乃专崇念佛，注想西方，于此踌躇，愿为解释。

答曰：佛教纶披，端绪匪一；众生不等，根性万差。何但法逐人分，则教有浅深之异；亦乃人随时别，则根有利钝之殊。是以教开八万四千，时分五种差别。若作此说，行者修道，要须观时。若时教符契，则佛道易证；若时教乖错，则菩萨叵证。故《正法念经》云：“行者一心求道时，常当观察时方便。若不得时无方便，是名为失不名利。”五时者，如《大集月藏分》云：“佛灭度后第一五百年，我诸弟子学慧得坚固，兼修余行；第二五百年，学定得坚固，兼修余行；第三五百年，学多闻读诵得坚固，兼修余行；第四五百年，造立塔寺、修福忏悔得坚固，兼修余行；第五五百年，白法隐滞，多有诤讼，微有善法得坚固也。”若据此经，今是第四五百年馀，既无定慧之分，唯须修福忏悔。

修福忏悔最为要者，观诸经论，礼佛、念佛、观佛相好，此最为胜也。故《观经》云：“若能至心念阿弥陀佛，一一念中，灭八十亿劫生死重罪。”今既约时约根，行者无定慧分者，唯须专念阿弥陀佛，求生净土，此为要路也。若自知有定慧分者，则于此方修道，求无上菩提；若自知无定慧分者，则须修净土行，就净土中求无上菩提。故《智度论》云：“行者求阿毗跋致有二种道：一者难行道，二者易行道。如水陆两路，此方修道则难，犹如陆路；生净土修道则易，犹如水路也。”

又，佛度众生，自有四种。如《正法念经》说：“一以说法度众生，二以光明相好度众生，三以神通道力度众生，四以名号度众生。”此四之中，相好、名号，正当今时观察阿弥陀佛相好及称佛名号也。如《无量寿经》说：“为未来众生受五苦、五痛、五烧故，欲令众生修净土行。”又如《观经》说：“我为未来一切凡夫为烦恼贼之所恼者说净土行。”如《小弥陀经》说：“为五浊众生说净土行。”《清净觉经》《鼓音声王经》《大集经》皆作此说。据此等经，皆为未来，故知今时正是念佛修净土行时也。若生净土，何但永离恶道，亦疾得无上菩提。（此是经论大意。）

第九　教人欣厌劝进其心（谓令厌秽欣净）

问曰：今既是第四五百年，众生无定慧分，唯忏悔念佛得坚固者，云何教人欣厌，劝进其心，普令一切众生悉厌恶娑婆，得往生净土？

答曰：今引经论及道理教其欣厌。若众生受佛劝者，于娑婆世界极厌，于极乐世界生欣，故能发菩提心，专念阿弥陀佛者，普得往生净土。若众生于此法门不生信乐，难教难悟、难济难脱者，则不可救也。故《无量清净觉经》云：“若善男子、善女人闻说净土法门，心生悲喜，身毛为竖，如拔出者，当知此人此过去宿命已作佛道来也。若人闻开净土法门，都不生信乐者，当知此人始从三恶道来，殃咎未尽，我说此人未可得解脱也。”

今依《涅槃经》等劝进后学。智者于静夜中结加趺坐，应自思惟：我今此身危脆如泡，念念不停，复居在火宅不安隐处，宁得安然，不自觉察，不惊不惧，都无怖心？又复思惟：我今此身在何位地？身口意业恒作何事？无常忽至生何道中？无始恶业争受生处，朝暮即是地狱中人，得几时安隐在床上眠？过去无量无边诸佛菩萨出现于世，度脱众生，我何处去来，不蒙佛化？都由我无始已来，不敬三宝，不近善人，不用善知识语，常在三恶道中，恒与诸佛不相值遇。十方净土无苦无恼，我何为不生，常在此秽土多苦恼处？我今此身难得易失，如《涅槃》说：“人身难得如爪上土，三恶道身如大地土。”无始已来受身，劫不可数。于一一劫中，身不可数。于一一身，造业如尘，业不可数。一一恶业感报，报不可数。一一报中，受苦万端，则苦不可数。如此等苦，皆由无智不用善知识语，常处地狱，过去已受，现在今受，未来当受，未有息时。又，今此身从受生已来，为求衣食，若是俗人，养妇活儿，若是出家，求名觅利，恒造种种恶业。如此诸业，轻微之者犹感五百生，重者数劫。如此恶业，若不发菩提心惭愧忏悔，一入恶道，无有出期。朝暮之间，即入炉镬、锋林、剑树，百劫千劫受于一切深苦、重苦、长远等苦。过去已受身心等苦，未来所可苦亦无分齐，难舍难离而不觉知。凡夫如此，甚为可愍。智者作此思惟，应可碎心，宁得安然，故纵身心，不自觉察？又更思惟：我今此身薄福钝根，生在释迦后，复在弥勒前，岂不由我过去憍慢懈怠，不敬三宝，轻慢善人，不受善知识教诲，恒在三恶八难中生，愚痴无智？于此身上，复更轻慢三宝，欺蔑善人，不受善知识语，于未来世，云何更得值遇三宝，得生善处？又复此身纵欲修道，亦不得安隐，以住于此娑婆世界，人命短促，多恶知识。终日孜孜，或衣食不足，或王臣所迫，或为他所欺，或为他所谤，恒被恼乱，不得安隐。始起善心，寻即退失。又复此身唯是三十六物不净所成，九孔之中，不净恒流，犹如行厕，不可爱乐。复有生苦、老苦、病苦、死苦、爱别离苦、怨憎会苦、求不得苦、五阴盛苦之所随逐。智者应当观察此身，作怨家想，作粪聚想；于舍宅卧具作冢墓想，作人皮想；于饮食中作虫蛆想，作下汁想；于妇儿眷属作罗刹想，作恶鬼想。若心能如是观察思惟，应于此身极大生厌，愿生生世世永不受此身，更莫与此身同住。此身是我怨家，常将我向三恶道中，何有智者乐著此身？如《遗教经》说：“此是应舍罪恶之物，假名为身，没在老病生死大海，何有智者得除灭之而不欢喜？”（厌门竟。）

次明欣门。智者复作此念：我今此身生在第四五百年中一切圣人隐不现时，虽欲修道，无定慧分，正是忏悔念佛之时。如经中说，阿弥陀佛举慈悲棹，乘大愿船，运度一切苦恼众生。若人至心念阿弥陀佛，于一一念中，灭八十亿劫生死之罪，命终定得生于净土中，受诸快乐，获得五通，位阶不退。花林宝刹随意遨游，实相圆音任情听受。莲花台内，辉紫磨金色之身；金刚坐上，敞三十二大丈夫相。七宝阶侧，长跪问不二之言；八德池中，洗浴荡无明之垢。衣则绮罗称体，食则百味盈盂。行则足踏青莲，坐即宝花承体。树动琉璃之叶，林摇玛瑙之花。素薰郁氛氲之香，实散轻覆之彩。栏雕四宝，地莹七珍；管发千声，楼含万色。白鹤孔雀，常演五根；鹦鹉舍利，恒宣八正。阿弥陀佛则相相分明，观音菩萨则好好具足。如斯等事，不可思议，孰闻此说而不生欣？（欣门竟。）

问曰：既教其欣厌，智者已悟；其钝根之俦执迷未返，若为劝进其心，亦令得往生净土？

答曰：如《小阿弥陀经》说：“十方诸佛各出广长舌相，遍覆三千大千世界，皆劝一切众生往生净土。”然有众生不受佛劝，难教难悟，难济难脱，知复奈何此等众生？依《无量清净觉经》说：“始从地狱中来，殃咎未尽。”故彼经云：“若善男子、若女人闻说净土法门，心生悲喜，身毛为竖，如拔出者，当知此人过去已作佛道来。若复有人闻说净土法门，都不生信乐，当知此人始从三恶中来，殃咎未尽，为此无信向耳，我说此人未可得解脱也。”故《无量寿经》云，“憍慢弊懈怠，难以信此法”也。

又，《无量清净觉经》及《无量寿经》二处皆云“无极之胜道，易往而无人”也。西方是无极胜道，若人能于七日专心念佛，所作善根并皆回向，即得往生，永离三涂，入不退位，此是易往也。然有众生不肯信受，昏诸五欲，乐入恶道，如厕中虫，此是无人也。又，阿弥陀佛与观世音、大势至乘大愿船，浮生死海，就此娑婆世界呼唤众生，令上大愿船，送著西方。若众生有上大愿船者，并皆得去，此是易往也。释迦如来及十方诸佛、普贤、文殊、天亲、龙树，或出广长舌相，或放白毫光明，或说五念玄门，或教十二赞礼，殷勤敦励，令生净土。而众生不生信乐，而不肯去，此是无人也。

又，众生无始已来，造诸恶业过于恒沙，一一恶业感于苦报亦过恒沙。若人能七日或十日专心念佛，于一一念中灭却八十亿劫生死重罪，横截苦流，直生净土，此是易往。然众生追逐财色，贪著名利，不早发心，无常忽至，堕落三途，百千万劫，无有出期，此是无人也。

又，众生信佛语、诸菩萨语、善知识语，不随恶知识语，乃至信十恶五逆众生临命终时，十念成就，即得往生，此是易往。若有众生不信佛语、诸菩萨语、善知识语，随顺不学问僧、无智俗人，诈解大乘，猥引经论，殆乱佛法，诳惑众生，痴念佛行，退失善根，堕落三涂，不得往生，此是无人也。

若人闻说专念阿弥陀佛，得生净土，即须忏悔恶业，修习善根，持戒清净，专念佛名，一心不乱，至百万遍者，临命终时，正念现前，佛即来迎，此是即易往。若有众生，闻说阿弥陀佛，仍故造罪，虽念佛名，心缘五欲，此是杂结使念，临命终时，心即颠倒，佛不来迎，此是无人也。

问曰：经虽说七日念佛即得往生，未知念几许佛名得往生也？

答曰：如绰禅师捡得经文，但能念佛一心不乱，得百万遍已去者，定得往生。又，绰禅师依《小阿弥陀经》七日念佛，捡得百万遍也。是故《大集经》《药师经》《小阿弥陀经》皆劝七日念佛者，此意明矣。

问曰：众生罪业甚久积山，云何十念得灭尔所许恶业？纵令至百万遍，终是太少。若不灭尽，云何恶业不灭而得生净土？

答曰：此有三义：一者不须灭尔许恶业，但临命终时，净土受生者。若临命终时，正念现前者，此心能引无始已来及一生已来所作善业共相资助，即得往生也。二者诸佛名号总万德成，但能一念念佛者，即一念之中总念万德，故《维摩经》云，“此三句义，三千世界众生皆如阿难多闻第一，以劫之寿，亦不能受”也。三者无始恶业从妄心生，念佛功德从真心生。真心如日，妄心如闇。真心暂起，妄心即除，如日始出，众闇悉除。由此三义，乃至临终十念成就者，定得往生。

问曰：净土殊妙，是法王所居；莲华台藏，非凡夫行处。理须凡行凡地，圣践圣场，宁得底下凡夫生斯妙处？

答曰：据四十八大愿，净土虽妙，本拟成就凡夫；莲花台藏，元是托生之处。若是凡夫即不得游于净土，既是法王，何得践于五浊？虽是法王，为化众生，故来游于五浊；亦虽是凡夫，为供养佛，故生于净土。此理明矣。又，彼净土只是诸佛慈悲方便别料理一方处所，除却女人及五欲境界，令众生于中修道，于四生中是化生之处，非极妙也。犹如于城邑之中别料理一所，用作伽蓝，除去俗事，令僧修道，但有众生入伽蓝者，悉发善心。彼亦如是，纵就此方，如六天宫殿、四禅妙宅，依报并是异宝奇珍，正报即是殊光妙相，衣裳轻殊之服，食餐百味之肴，坐卧即俱华宝宫，遨游即起趣绮苑。如斯之处，岂是法王所居，皆是凡夫善因所感。此类显矣。

问曰：如大乘经论皆说无相无生，何故此经劝令众生观于相生，求乎净土？

答曰：此问并是不顺理问，应用置答。若欲答者，应反问云：诸佛有八万四千法门，汝问何者？西方净土是何收？无相无生是何门摄？彼若答云“但是一门”，此即是愚痴人，不可与语也。彼答云“无相无生是理，有相有生是事”者，即应答我：汝自解竟，何须问我？故欲令我答者，应云：诸佛有八万四千法门，各各差别，不相杂乱。若总摄之，即为真俗二谛。此之二谛，有佛无佛，性相常住，非人造也。故《中论》云：“诸佛说法，常依二谛。”又云：“若人不能知，分别于二谛，即于深佛法，不得真实义。”

今西方净土者，通有三种：一是法身净土，此即无相无生；二是报身净土，据实亦无相无生，就事即有相有生；三是化身净土，亦是有相有生。故《摄论》云：“化身新新出世，数数涅槃。”即王宫生，双林灭也。而今劝众生生者，谓生化身土中。若众生欲往生者，唯须作相生观。就相生观中，有假有实，先须作假想观，使了了分明，然后始得作实观。如十六观中日、水二观是其假想，地观已去依三昧成，名为实观。所以然者，此是众生受生处故，是事法故，是俗谛故，是行法故，是受处故，是分段身故，是此死彼生故，是有漏法故，是有为法故，是三界摄故，有往来故，于四生中是化生摄故。若作无相无生观者，即不得往生，以理法身无生也。若欲为教者说，亦为说有生，亦说无生。若理事兼修，即得上品上生。

问曰：《金刚般若经》云：“若以色见我，以音声求我，是人行邪道，不能见如来。”又，《佛藏经》云：“见佛者是大邪见。”今云何教人观阿弥陀佛有八万四千相耶？

答曰：此事前已答竟。此等诸经皆就法身理说，故《金刚般若经》云，“彼如来妙体，即法身诸佛，法体不可见，彼识不能知”也。今观八万四千相好者，此是应化色身观也。若作此观者，即须相相分明，好好别异，不得混为一也。若有人言万法皆空，有何理事者，此是大邪见人，是愚痴人，是不学问人，是诳惑世间人，莫共语也。故《中论》云：“若见有如来，是轻邪见人；若言无如来，是粗重邪见人。是有二种过失：一、破世间乐；二、破涅槃道。”此论并就理说。若就事说者，见有如来是正见，定得往生也。又，《地持论》云，“宁起有见如须弥山，不起空见如芥子许”也。

问曰：前云念佛横截苦流，得生净土，出何经文？

答：出《无量寿经》云，“横截五恶趣，恶趣自然闭，升道无穷极，易往而无人”也。

问曰：前云念佛不入三恶道，出何经文？

答曰：如《度诸佛境界经》说：“若诸众生缘于如来生诸行者，断无数劫地狱、畜生、饿鬼。若有众生一念作意缘如来者，所得功德不可称量，百千万亿那由他诸大菩萨不能计校知其边际。”

问曰：前云念佛灭罪，出何经文？

答：如《观佛三昧经》说：“若我弟子舍离愦闹，昼夜六时，于一时中分为少分，小分之中能须臾间念佛白毫相，令心了了，无谬乱相，正住注意，若见相好，若不得见，此人除却九十六亿那由他恒河沙微尘数劫生死之罪。”又如《大悲经》说：“‘阿难！若三千大千世界满中须陀洹、斯陀含、阿那含、阿罗汉，若有善男子、善女人，若一劫，若减一劫，以诸称意一切乐具，恭敬尊重，谦下供养，于意云何？是善男子、善女人得福多不？’阿难言：‘甚多，世尊。’佛告阿难：‘若复有人于诸佛所，但一合掌、一称名，如是福德比前福德百分不及一、千分不及一、百千亿分不及一、迦罗分不及一。何以故？以诸佛如来诸福田中为最无上。’”又如《地藏菩萨经》说：“若人欲生他方现在净土，应随世界佛之名字，专意诵念，一心不乱，决定得生彼佛净土，善根增长，速成不退。”

问曰：净土者，乃是法藏巧诱之要归，释迦怀中之妙术，六道赖之苏息，四生托以栖神，居净刹而永安，望娑婆而长揖，宁止修三福蹬乎上品，亦乃发十念而得下生，此则庶类同归，不遗一人矣。而今论者悟我以要术，救我以焚灼，自今以后，奉而行之。为颂赞曰：

浑浑三界，浩浩四生，俱称火宅，齐号群盲。
昏兹永夜，长寐未惊，聊裁短什，烛此幽明。
法藏大愿，志存弘诱，孤标净刹，号无量寿。
观开二八，生归一九，影响长弘，千龄不朽。

净土论卷下

回向

愿以此功德 庄严佛净土
上报四重恩 下济三途苦
若有见闻者 悉发菩提心
尽此一报身 同生极乐国

极乐嘉宾网站：jilejiabin.com
邮箱：contact@jilejiabin.com
欢迎自由流通但禁止营业使用
扫描网站二维码获取更多图书